Néese níái judíonái íiwacanánái ìyéeyéicaté Jerusalén ìyacàlená irìcu,
nabànùacaté Juan yàatalé abénaméeyéi sacerdotenái,
Levítanái nacái,
nasutácaténáté néemìawani:
“¿Cawiná wenàiwicaca píaquéera?”
Yá icàlidacaté nalí machacànita wawàsi ìyáaná.
Càmitaté ibàa iináwanáwa náichata.
Iimacaté nalí:
“Càmita Cristo núa.”
Yá yèepùacaté nasutáca néemìawa àniawani:
“Néeni,
¿Cawiná wenàiwicaca pía?
¿Píatasica Elías?”
Yá íimacaté nalí:
“Càmita Elías núa.”
Yá náimacaté irí mamáalàacata:
“¿Píata yái profeta yàanèeripináca?”
Yá íimacaté nalí:
“Càmita.”
Néese,
yá náimacaté irí:
“Néeni,
¿Cawiná wenàiwicaca píaquéera?
Yéewacaténá watéca nalí tàacáisi,
níái ichùulièyéica wía pìatalé.
¿Càiná píimaca pìwaliwa?”
Yá íimacaté nalí:
“Núacata yái imáidéerica cachàini máisawaliri irìcu,
càirica íimaca:
‘Pichùnìacué píiwitáisewa Wáiwacali irípiná,’
càide iyúwa Isaías íimáanáté.”
Níái wenàiwica,
càiyéicaté nachùulìaca Juan Bautista yàatalé,
néenátaté níái fariseonáica.
Yá nasutácaté néemìawani,
náimacaté irí:
“Néeni,
càmicaalí Cristo pía,
Elías nacái,
càmicaalí nacái áiba profeta pía,
¿Cáná yéewa pibautizáca wenàiwica?”
Yá Juan íimacaté nalí:
“Núa,
ibautizéeri wenàiwica úni yáaculé.
Quéwa idéca ìyaca pèewicué abéeri yái càmíirica píalíacuéwa ìwali.
Yácata yàanàa yéewáidaca nudénáami,
idéericaté nacái ìyaca ipíchawáisetéca nùyaca.
Yá nacái càmita núalimá nuíbaidaca irí iyúwa yàasu wenàiwica,
máinícáiná cachàinica nuíchani.”
Càicaté ichàbacawa yái wawàsica aléde Betábara néré,
abéemáise inanábàa Jordán,
èeri imusúacatáisecawa,
Juan ibautizácatáicaté ìyaca wenàiwica.
Néese mapisáináami àniawa,
yá Juan iicácaté Jesús yàacawa yàatalé,
yá íimacaté:
“¡Piicácué!
Yái Jesús,
yácata Cordero Dios néeséeri,
yái yeedéeri wáicha wabáyawaná,
wía èeri mìnanáica.
Yácata càirité núumaca ìwali yái núumacaalítécué pirí:
‘Yàanàapináca nudénáami abéeri asìali,
yái idéericaté ìyaca nupíchawáise bàaluité,
ipíchawáisetéca asáica núa.’
Núa,
càmitaté núalíawa ìwali càinácaalí wenàiwicacani.
Quéwa yéewacaténáté náalíacawa ìwali níái Israel itaquénáinámica,
ínáté yéewa nùanàaca nubautizáca nía úni yáaculé.”
Juan icàlidacaté nacái iináwaná ìwali àniawa,
íimacaté:
“Nuicácaté Espíritu Santo iricùacawa chènuníise càide iyúwa unùcu iicácanáwa,
yá iyamáacatéwa ìwali.
Núa,
càmitaté núalía ìwali càinácaalí wenàiwicacani.
Quéwa Dios yái ichùulièricaté nubautizáca wenàiwica úni yáaculé,
íimacaté nulí:
‘Piicácaalí Espíritu Santo iricùacawa abéeri wenàiwica ìwali,
yá nacái iyamáacawa ìwali,
yácata ibànuèripiná Espíritu Santo wenàiwica iwàwalìculé.’
Càicaté nuicácani nutuí iyúwa.
Iná ìwalíise,
yá nucàlidaca iináwaná ìwali,
yácata Dios Iiri.”